Rosa Lund (EL), 2026-02-04:
Når man ser på, hvad der foregår i Erhvervsudvalget, og på de lovforslag, som vi behandler, er der jo et meget entydigt fokus på profitmaksimering.
Og ja – det kan jeg da godt sige med det samme – selvfølgelig skal virksomheder tjene penge.
Det er en forudsætning for, at de kan eksistere, skabe arbejdspladser og bidrage til samfundet.
Så vi kan lige så godt mane den fortælling i jorden om, at Enhedslisten ikke synes, at der er nogen, der må tjene penge.
Det, der undrer mig, er, at det ikke er hensynet til gode løn- og arbejdsvilkår, der præger den erhvervspolitik, som vi ser herinde, selv om gode løn- og arbejdsvilkår faktisk kan være en forudsætning for en effektiv produktion og dermed for at tjene flere penge.
Det er heller ikke hensynet til, at vi også i fremtiden skal kunne leve på den her klode uden bare at gå og vente på et forestående klimakollaps.
Det er alt for ofte spørgsmål om at maksimere profit og øge vækst og eksport uden hensyn til, hvad der rent faktisk kommer medarbejderne og ikke mindst danskerne til gode.
For hvad hjælper det, at vi får flere virksomheder, hvis nogle få ejere bare ender med gigantiske formuer, mens regningen sendes videre til resten af samfundet?
Det er en regning, vi betaler i form af højere priser, lavere løn, dårligere arbejdsvilkår og et ødelagt miljø og ikke mindst forurenet drikkevand.
Der er jo så nogen, der mener, at det er synd for fiskerne, at der er kvoter på fisk.
I Enhedslisten mener vi, det er synd for alle os andre, at få kvotekonger kan ødelægge vores havmiljø og bruge overskuddet på luksusbiler.
Sådan er vi jo så forskellige.
Nogle synes, det er hårdt for virksomhederne med en CO 2 -afgift, men i Enhedslisten mener vi simpelt hen ikke, at man har ret til at ødelægge planeten bare for at profitmaksimere.
Erhvervspolitik i Danmark bør ikke handle om, at få mennesker skal blive ekstremt rige.
Erhvervspolitik bør handle om, hvordan vi passer på vores planet, og hvordan vi passer på hinanden, og hvordan vi sikrer, at alle kan blive en del af arbejdsmarkedet.
Derfor er jeg også rigtig glad for, at Alternativet har fremsat det her beslutningsforslag i dag.
Jeg synes, der er rigtig mange gode initiativer i forslaget.
Et af de helt centrale initiativer, som jeg vil bruge lidt tid på, er spørgsmålet om at styrke de demokratiske virksomheder.
Det er jo heldigvis noget, som der er mange herinde der er enige om, og vi har da også for nylig vedtaget lovgivningen, der gør etableringen en lille smule nemmere.
Men der er stadig et stort potentiale for at styrke de demokratiske virksomheder yderligere.
En af de helt afgørende fordele ved demokratiske virksomheder er, at overskuddet ikke havner hos en enkelt milliardær, men at det bliver hos de mennesker, der rent faktisk udfører arbejdet.
Problemet er bare, at vi ikke står stille eller gør fremskridt.
Vi ser faktisk i øjeblikket bevægelser i den modsatte retning, hvor der føres politik, som direkte forringer vilkårene for de ansvarlige virksomheder.
Der ligger lige nu et lovforslag fra erhvervsministeren i pipelinen, hvor regeringen vil afskaffe ordningen for registrerede socialøkonomiske virksomheder, og det er angiveligt for at spare staten for, hold nu fast, et kvart årsværk.
Det giver for os i Enhedslisten ingen mening.
I stedet for at understøtte virksomheder, der drives efter sociale formål frem for kapitalmaksimering, vælger regeringen altså at gøre vilkårene endnu dårligere.
Og her synes vi jo, at man med Alternativets B-forslag faktisk går den modsatte vej, som for os at se er den rigtige vej, hvis vi kunne stille krav om, at offentlige udbud vægter socialøkonomi så højt, at socialøkonomiske virksomheder faktisk får del i opgaverne.
Der er sikkert nogle, der vil sige, at så får det offentlige ikke løst sine opgaver, og der må jeg bare sige, at det ganske enkelt er forkert.
Der er intet til hinder for, at store virksomheder, som byder på offentlige opgaver, indretter sig som socialøkonomiske virksomheder, frem for at vi indirekte subsidierer kæmpe villaer i Nordsjælland med offentlige midler.
Vi er nødt til radikalt at gentænke den måde, vi udvikler dansk erhvervsliv på, og jeg synes, at det her beslutningsforslag er et godt oplæg til at bevæge os i den retning.
Enhedslisten kan støtte forslaget.
Og jeg har lovet at hilse fra SF's ordfører og sige, at SF også kan støtte forslaget.